מנחם מנדל שפרן

הרב מנחם מנדל הכהן שפרן (נולד ב-1947, תש"ז) הוא אב בית דין בבית הדין לענייני ממונות הישר והטוב בירושלים, פוסק וראש הישיבה הכלל חסידית "נועם התורה" שבבני ברק וישיבת פני מנחם בירושלים וישיבת "כלל חסידי" בביתר (לפני זה פני מנחם בית שמש). משמש גם כדיין בבית הדין של הרב יוסף יצחק בלינוב ונשיא ארגון אחוות תורה. הרב שפרן הוא חסיד גור המקורב לרב שאול אלתר.

ביוגרפיה
נולד בגרמניה, שם שהתה משפחתו במחנה עקורים. משם היגרה המשפחה לניו יורק. למד בישיבת לייקווד, בישיבת תומכי תמימים בברוקלין, בישיבתו של הרב יצחק דב קופלמן בלוצרן שבשווייץ ובישיבת שפת אמת בירושלים.

לאחר נישואיו בשנת תשכ"ח עלה שפרן עם משפחתו לארץ ישראל. שימש כמורה הוראה בבית הדין של הרב ניסים קרליץ, ובהמשך מונה לשמש כראש ישיבת אור שמחה בחיפה. לאחר שינוי שיטת הלימוד בישיבות של חסידות גור על ידי האדמו"ר הרב יעקב אריה אלתר מעיון לבקיאות, הישיבה נסגרה. כיום הוא עומד בראשות ישיבת נועם התורה בבני ברק, ומוסר שם שיעור יומי. בשנת 2007 שימש לתקופה קצרה כנותן שיעורי הלכה במסלול לרבנות בישיבת תומכי תמימים בכפר חב"ד.

הרב שפרן נודע בפסיקותיו בדיני חושן משפט. בשנת ה'תשס"ח הוצע לו לכהן כרבה של אנטוורפן, במקום הרב חיים קריזווירט שנפטר, אך הוא סירב בטענה כי "איני דר אלא במקום תורה". כיום הוא אב בית דין בבית הדין לענייני ממונות "הישר והטוב" בירושלים וכן שימש כדיין בבית הדין של הרב משה יהודא ליב לנדא, רב העיר בני ברק. הוא משמש כבורר בפרשיות רבות בציבור החרדי,, ומקובל כבורר גם על העדה החרדית. אחת לשנה הוא מגיע לארצות הברית. שם הוא פוסק בדיני תורה סבוכים הממתינים להתערבותו.

הרב שפרן הוא נשיא סמינר בית יעקב ללימודי ההיי-טק. כמו כן הוא חבר בוועדה לחלוקת פרס ספרות תורנית של עיריית בני ברק ונמנה עם רבני ארגון הצדקה קופת העיר בני ברק.

בשנים 2008–2009 היה מעורב בסיוע לבחורים חרדים שנעצרו ביפן באשמת הברחת סמים, ואף טס ליפן כדי לתת עדות אופי בעד אחד הבחורים שהוא שכנו לבניין. בשנת 2016 מונה לראשות כולל עיון לאברכים "אמרי מי" בבני ברק לבוגרי ישיבת בעלזא חיפה, ומוסר שם שיעורים יומיים בשעות בין הסדרים.

בשנת ה'תש"ף היה פעיל במהלך להכתרת שלושת בני רבי ישראל משה פרידמן האדמו"ר מסדיגורה לאדמו"רים, למרות צוואת האב, שלפיה רק רבי יצחק יהושע העשיל פרידמן יכהן כאדמו"ר. למהלך הצטרפו הדיינים הרב נפתלי נוסבוים והרב מאיר הייזלר. בהמשך הבהיר שהמהלך אינו סותר את הצוואה והוא עוסק רק בתארים ולא בחלוקת הרכוש והשליטה בנכסים.

הרב שפרן מזוהה עם קהילת פני מנחם. בסוף שנת 2019 מונה לראשות ישיבת פני מנחם בירושלים, שהוקמה על ידי הפורשים מחסידות גור בראשות הרב שאול אלתר, והחל למסור שם שיעור כללי בימי שישי.

בשנת 2024 מונה כנשיא קהילת 'אחוות תורה' לצד הרב דוד לייבל.

 צאצאיו 
משה שפרן, מתגורר בחיפה, יזם ומשקיע בנדל"ן.

פסקיו
כאשר אדם עשיר פשט את הרגל, והתברר שתרם סכומים גדולים למוסדות צדקה, הוא יעץ לנושים לתבוע מהמוסדות את הכסף שנתרם להם על ידי פושט הרגל.

במספר מקרים פסק הרב שפרן כי על אף האיסור ההלכתי המקובל בציבור החרדי על פנייה לרשויות חילוניות, מותר לאדם או לקהילה לפנות לרשויות כדי להציל ממון: התיר למסור לרשויות החוק כאשר מדובר בגנבה או בהפקעת מחירים; התיר לתושבי שכונה להגיש התנגדות בוועדה מחוזית או עתירה מנהלית נגד תוכנית בנייה שתגרום לצפיפות בשכונה, בנימוק "שהקבלנים בדרך כלל מקבלים היתרים אלה בדרכים לא דרכים, והציבור אין בכוחם להלחם נגד תופעות אלה".

בסערה שהתחוללה בשנת תשס"ד אודות פאות נכריות שיובאו מהודו והיו שטענו כי הן נגזזו שם ונאסרו מדין אביזרייהו של עבודה זרה האסורים בהנאה, פסק הרב שפרן כי כל עוד אין עדות ברורה שהפיאות אסורות יש להעמידן על חזקת כשרות, על פי הכלל "עדים בצד אסתן ותאסר".

קישורים חיצוניים
  משיעורי הרב מנחם מנדל שפרן, לצפייה באתר בינינו


הערות שוליים

קטגוריה:בני ברק: רבנים
קטגוריה:רבני גור
קטגוריה:רבנים חרדים ישראלים
קטגוריה:דיינים ישראלים
קטגוריה:קהילת פני מנחם
קטגוריה:קהילת פני מנחם: רבנים
קטגוריה:עולים בשנות ה-1960
קטגוריה:ישראלים שנולדו ב-1947